**KLAIPĖDOS MIESTO SAVIVALDYBĖS**

**NEĮGALIŲJŲ REIKALŲ TARYBA**

Klaipėdos miesto merui
Vytautui Grubliauskui

**KLAIPĖDOS MIESTO NEĮGALIŲJŲ REIKALŲ TARYBOS ATASKAITA UŽ**

 **2016 METUS**

2017-01-16, Klaipėda

 2016 metais Klaipėdos miesto Neįgaliųjų reikalų taryba oficialiai savo veiklą pradėjo vasario mėnesį. Nuo tada iki metų pabaigos Taryba rinkosi į 8 posėdžius, kuriuose buvo svarstyta apie 30 klausimų. Klaipėdos miesto Neįgaliųjų reikalų tarybos narių lankomumas 2016 metai buvo labai didelis. Visuose susirinkimuose buvo kvorumas. Susirinkimų metu buvo keliami klausimai ir priimami sprendimai, aktualūs Klaipėdos miesto neįgaliųjų bendruomenei. Didžiausias dėmesys šiais metais buvo skiriamas žmonių su negalia švietimo prieinamumui Klaipėdos mieste.

 Praėjusiais metais Taryba rinkosi į 5 išvažiuojamuosius posėdžius. Svarstydama taromatų klausimą, Klaipėdos miesto Neįgaliųjų taryba vyko į LR aplinkos ministeriją. Per 2016-uosius metus buvo parengti 6 raštai įvairioms institucijoms.

 2016-12-05 Klaipėdos miesto Neįgaliųjų reikalų tarybos iniciatyva, Klaipėdos miesto savivaldybės Socialinės paramos skyrius organizavo konferenciją „Socialinės paramos neįgaliesiems galimybės ir pokyčiai Klaipėdos mieste“, kuri buvo skirta tarptautinei neįgaliųjų dienai paminėti.

 2016-aisiais metais didžiausias dėmesys buvo skirtas šių klausimų sprendimui:

1. Dėl švietimo galimybių žmonėms su negalia Klaipėdos mieste. Aplankytos įvairios švietimo įstaigos, kuriose susipažinta su galimybe mokytis ir studijuoti bei netradiciniais metodais, lavinančiais žmonių su negalia gebėjimus. Išvykstamųjų posėdžių metu aplankyti specializuoti darželiai, bendrojo lavinimo įstaigos. Vyko susitikimas su Klaipėdos universiteto rektoriumi, kurio metu rektoriui buvo pristatyti neįgalių žmonių apklausos rezultatai dėl Klaipėdos universiteto prieinamumo problemų žmonėms su negalia. Aplankytas Lietuvos jūrų muziejaus delfinų terapijos centras.

2. Dėl Klaipėdos miesto viešojo transporto pritaikymo žmonėms su negalia. Vykdytas eksperimentas, kurio metu tam tikrais miesto maršrutais važiavo žmonės su įvairia negalia. Pastabos dėl autobusų pritaikymo neįgaliesiems pateiktos VšĮ ,,Klaipėdos keleivinis transportas“ direktoriui Gintarui Neniškiui. Svarbiausias akcentas - būtina gerinti Klaipėdos miesto transporto infrastruktūrą. Senamiestis žmonėms su neįgalia visiškai nepritaikytas.

3. Dėl galimybės neįgaliesiems naudotis ,,Gintaras“ baseinu. Klaipėdos miesto neįgaliųjų organizacijos buvo išreiškusios norą naudotis baseinu. Aktyviai bendradarbiaujant su Klaipėdos miesto sporto skyriumi, devynios Klaipėdos miesto neįgaliųjų organizacijos turėjo galimybę naudotis baseinu. Pasiekimas - Klaipėdos sporto skyrius išsiaiškino poreikį statomam naujam miesto baseinui.

4. Dėl odontologo paslaugų Klaipėdos mieste. Pateiktas raštas Socialinių reikalų departamentui. Problema neišspręsta. Pagrindinė to priežastis - odontologijos specialistų trūkumas Klaipėdoje.

5. Dėl sporto šventės, skirtos tarptautinei neįgaliųjų dienai paminėti. Keletą kartų vyko susitikimai su šios šventės organizatoriais - BĮ Klaipėdos kūno kultūros ir rekreacijos centro atstovais. Išsakyti pastebėjimai, kad buvęs šventės formatas nebeatitinka Klaipėdos žmonių su negalia poreikių. Prieita prie išvados, kad 2017 m. šventės formatas bus kitoks. Nutarta šventę organizuoti vasarą prie jūros, pakviečiant kitų miestų žmones su negalia, Siūlyta šią šventę padaryti integralia, įtraukiant ir Klaipėdos miesto moksleivius.

6. Dėl Klaipėdoje esančių taromatų pritaikymo neįgaliesiems. Kreiptasi į LR aplinkos ministeriją, LR Ministrą Pirmininką, Lygių galimybių kontrolieriaus tarnybą. Šio klausimo iškėlimas palietė ne tik Klaipėdą, bet ir visą Lietuvą. Rezultatas - Lygių galimybių kontrolieriaus tarnyba pripažino, kad taromatai Klaipėdoje ir visoje Lietuvoje yra nepritaikyti žmonėms su negalia, todėl būtina išspręsti šią problemą. Užstato administratorius įsipareigojo imtis veiksmų, kad dalis taromatų būtų pritaikyti akliesiems ir silpnaregiams bei judėjimo negalią turintiems žmonėms. LR aplinkos ministerija parengė atitinkamas nuostatas, kad ateityje daugiau nesikartotų panašūs atvejai.

Plačiau apie 2016 metų Klaipėdos miesto Neįgaliųjų reikalų nuveiktus darbus, svarstytus klausimus galima susipažinti tarybos protokoluose.

NRT pirmininkas Kazys Bagdonas Mob. tel.: 867097734; el. paštas: kazys.bagdonas@gmail.com